### *Projekts*

**LATVIJAS REPUBLIKAS MINISTRU KABINETS**

2017.gada \_\_\_.\_\_\_\_\_\_\_\_\_ Noteikumi Nr.\_\_\_

Rīgā  (prot. Nr.\_\_\_ \_\_\_ §)

**Grozījumi Ministru kabineta 2006.gada 21.novembra noteikumos Nr.956**

**„Noteikumi par Nacionālo muzeju krājumu”**

Izdoti saskaņā ar Muzeju likuma

13.panta desmito daļu un 13.¹ panta astoto daļu

1. Izdarīt Ministru kabineta 2006.gada 21.novembra noteikumos Nr.956

„Noteikumi par Nacionālo muzeju krājumu” (Latvijas Vēstnesis, 2006, 191.nr.; 2009, 157., 198.nr.) šādus grozījumus:

* 1. papildināt noteikumu pilnvarojumu aiz vārdiem un skaitļiem „13.panta desmito daļu” ar vārdiem un skaitļiem „un 13.¹ panta astoto daļu”;

1.2. izteikt 1.punktu šādā redakcijā:

„1. Noteikumi nosaka:

1.1. Nacionālā muzeju krājuma (turpmāk – Nacionālais krājums) veidošanas, papildināšanas, uzskaites un saglabāšanas kārtību, rīcību ar tajā esošajiem priekšmetiem un kolekcijām (turpmāk – priekšmets), kārtību, kādā priekšmetus var atsavināt un izņemt no Nacionālā krājuma vai uz laiku izvest ārpus valsts, kā arī :

1.2. Nacionālā muzeju krājuma kopkataloga informācijas sistēmas pārzini un tā pienākumus;

1.3. Nacionālā muzeju krājuma kopkataloga informācijas sistēmā iekļaujamo datu apjomu;

1.4. kārtību, kādā veidojama un papildināma Nacionālā muzeju krājuma kopkataloga informācijas sistēma;

1.5. Nacionālā muzeju krājuma kopkataloga informācijas sistēmā iekļauto datu apstrādes kārtību;

1.6. Nacionālā muzeju krājuma kopkataloga informācijas sistēmas lietotāju pārvaldību, lietotāju tiesības un atbildību.”;

1.3. aizstāt 30., 32. un 34.punktā vārdus „laikrakstā „Latvijas Vēstnesis”” ar vārdiem „oficiālajā izdevumā „Latvijas Vēstnesis””;

1.4. izteikt 37.punktu šādā redakcijā:

„37. Nacionālā krājuma uzskaite ietver Nacionālā krājuma priekšmetu uzskaites dokumentāciju, Nacionālā krājuma priekšmetu aprakstus Nacionālā muzeju krājuma kopkataloga informācijas sistēmā, Nacionālā krājuma priekšmetu klasificēšanu, uzskaites kartotēkas un glabāšanas sistēmas (topogrāfijas) izveidošanu. Citas personas, kuru īpašumā ir Nacionālā krājuma priekšmeti, nodrošina vismaz obligāto Nacionālā krājuma priekšmetu apraksta datu ievadi Nacionālā muzeju krājuma kopkataloga informācijas sistēmā.”;

1.5. papildināt noteikumus ar 37.¹ punktu šādā redakcijā:

 „37.¹ Šo noteikumu 37.punktā noteiktā Nacionāla krājuma uzskaiti nodrošina papīra formā vai elektroniski, izmantojot Nacionālā muzeju krājuma kopkataloga informācijas sistēmu vai citu muzejā izveidotu informācijas sistēmu.”;

1.6. izteikt 39.punktu šādā redakcijā:

„39. Nacionālā krājuma priekšmetu uzskaites dokumentāciju un zinātniskās izpētes materiālus pastāvīgi glabā muzejā.”;

1.7. svītrot 40.punktu;

1.8. izteikt 42.punktu šādā redakcijā:

„42.  Muzeja Nacionālā krājuma priekšmetu uzskaites dokumentācija ietver:

42.1. iegūšanas dokumentus:

42.1.1. akts par priekšmeta pieņemšanu, lai noteiktu tā atbilstību muzeja pamatkrājuma papildināšanas nosacījumiem;

42.1.2. krājuma komisijas lēmums par priekšmeta atbilstību muzeja pamatkrājuma papildināšanas nosacījumiem;

42.1.3. līgums vai līgums un akts kā līguma neatņemama sastāvdaļa vai tikai akts, ja speciālajos normatīvajos aktos paredzēts, ka līgums netiek slēgts;

42.1.4. sākotnējais (pagaidu) akts, ja muzeja īpašumā pieņem liela apjoma priekšmetu grupu (vismaz 100 vienības), kurā norāda priekšmeta veidu un skaitu. Pēc šo noteikumu 44.punktā norādītās informācijas apkopošanas, sastāda aktu (šo noteikumu 42.1.3.apakšpunkts) par priekšmeta pieņemšanu muzeja īpašumā, ko pievieno priekšmeta iegūšanas dokumentam;

42.2. deponēšanas dokumentus:

42.2.1. krājuma komisijas lēmums par deponēšanu;

42.2.2. līgums un akts, vai tikai akts, ja speciālajos normatīvajos aktos paredzēts, ka līgums netiek slēgts, par priekšmeta pieņemšanu uz laiku (ienākošo deponēšanu) un priekšmeta atdošanu;

42.2.3. līgums un akts par priekšmeta izdošanu uz laiku (izejošo deponēšanu) un priekšmetu saņemšanu;

42.2.4. Kultūras ministrijas rīkojums, ja priekšmeti tiek deponēti ārpus valsts robežām;

42.3. atsavināšanas un izņemšanas dokumentus:

42.3.1. krājuma komisijas lēmums par priekšmeta izņemšanu un atsavināšanu no Nacionālā krājuma;

42.3.2. Kultūras ministrijas lēmums par priekšmeta izņemšanu un atsavināšanu no Nacionālā krājuma;

42.3.3. akts par priekšmetu, kas izņemts un atsavināts no muzeja krājuma;

42.4. esības pārbaužu dokumentus:

42.4.1. pārbaudāmo priekšmetu saraksts;

42.4.2. neatrasto priekšmetu saraksts;

42.4.3. krājuma komisijas lēmums par esības pārbaužu rezultātiem;

42.5. dokumentus par priekšmeta nodošanu citai muzeja struktūrvienībai:

42.5.1. krājuma komisijas lēmums par priekšmeta nodošanu citai muzeja struktūrvienībai;

42.5.2. akts par priekšmeta nodošanu citai muzeja struktūrvienībai;

42.6. pamatkrājuma, palīgkrājuma un apmaiņas krājuma inventāra grāmata;

42.7. Muzeja Nacionālā krājuma priekšmetu uzskaites dokumentu reģistrācijas žurnāli.”;

1.9. izteikt 47.punktu šādā redakcijā:

 „47. Katru priekšmeta uzskaites dokumenta veidu reģistrē atsevišķā reģistrācijas žurnālā.”;

1.10. papildināt noteikumus ar 48.¹ punktu šādā redakcijā:

„48.¹ Ja priekšmetu ierakstīšanai inventāra grāmatā tiek izmantota Nacionālā muzeju krājuma kopkataloga informācijas sistēma vai cita informācijas sistēma, priekšmetu saraksts ar šo noteikumu 52.punktā norādīto informāciju no Nacionālā muzeju krājuma kopkataloga informācijas sistēmas vai citas informācijas sistēmas var tikt izdrukāts un noformēts kā inventāra grāmata katra kalendārā gada beigās vai pēc tūkstošs krājuma priekšmetu reģistrēšanas.”;

1.11. svītrot 50.punktu;

1.12. izteikt 53.punktu šādā redakcijā:

„53.  Muzeja Nacionālā krājuma priekšmetu esību pārbauda saskaņā ar

muzeja direktora (vadītāja) rīkojumu, kurā noteikts pārbaudāmo muzeja Nacionālā krājuma priekšmetu apjoms, pārbaudes laiks un komisijas sastāvs.”;

1.13. papildināt noteikumus ar 53.¹ punktu šādā redakcijā:

„53.¹  Muzeja Nacionālā krājuma priekšmetu esības pārbaudes mērķis ir pārliecināties, vai krājuma priekšmeti, kas ir muzeja īpašumā vai valdījumā, eksistē (ir atrodami), un pārbaudīt, vai muzeja Nacionālā krājuma priekšmeta atrašanās vieta atbilst muzeja Nacionālā krājuma uzskaites dokumentācijā norādītajai. Veicot muzeja Nacionālā krājuma priekšmetu esības pārbaudes, muzejs nodrošina:

 53.¹1. pārbaudāmo muzeja Nacionālā krājuma priekšmetu saraksta sagatavošanu, paredzot tajā ailes muzeja priekšmeta atrašanās vietas (topogrāfiskā apzīmējuma) un saglabātības stāvokļa norādīšanai;

 53.¹2. signējuma uzraksta uz muzeja Nacionālā krājuma priekšmeta salīdzināšanu ar ierakstiem muzeja Nacionālā krājuma priekšmetu uzskaites dokumentācijā – inventāra grāmatā, uzskaites kartotēkā. Ja Nacionālā krājuma priekšmeta inventāra numurs un priekšmeta apraksts atbilst uzskaites dokumentācijā norādītajam, pārbaudāmo muzeja Nacionālā krājuma priekšmetu sarakstā ieraksta muzeja Nacionālā krājuma priekšmeta atrašanās vietu (topogrāfisko apzīmējumu);

 53.¹3. pārbaudē konstatēto nepilnību – muzeja Nacionālā krājuma priekšmetam nav inventāra numura vai viens un tas pats inventāra numurs konstatēts vairākiem muzeja Nacionālā krājuma priekšmetiem, vai uz viena muzeja Nacionālā krājuma priekšmeta atzīmēti vairāki uzskaites dokumentācijai neatbilstoši inventāra numuri, vai muzeja Nacionālā krājuma priekšmets neatbilst aprakstam muzeja Nacionālā krājuma priekšmetu uzskaites dokumentācijā – atzīmēšanu pārbaudāmo muzeja Nacionālā krājuma priekšmetu sarakstā un šo muzeja Nacionālā krājuma priekšmetu atdalīšanu no krātuves vai ekspozīcijas, tos novietojot atsevišķi;

 53.¹4. visas muzeja Nacionālā krājuma kolekcijas vai visa muzeja Nacionālā krājuma pārbaudi, lai, salīdzinot pārbaudāmo muzeja Nacionālā krājuma priekšmetu sarakstā atzīmētās nepilnības ar pārbaudes procesā atdalītajiem muzeja Nacionālā krājuma priekšmetiem, konstatētu muzeja Nacionālā krājuma priekšmetu uzskaitē pieļautās kļūdas un tās novērstu, izdarot attiecīgu atzīmi pārbaudāmo muzeja Nacionālā krājuma priekšmetu sarakstā – ierakstot muzeja Nacionālā krājuma priekšmeta atrašanās vietu (topogrāfisko apzīmējumu);

 53.¹5. neatrasto muzeja Nacionālā krājuma priekšmetu saraksta sastādīšanu, kurā iekļauj tos muzeja Nacionālā krājuma priekšmetus, kuriem pēc visas muzeja Nacionālā krājuma kolekcijas vai visa muzeja Nacionālā krājuma pārbaudes pabeigšanas un pēc muzeja Nacionālā krājuma priekšmetu uzskaites kļūdu novēršanas pārbaudāmo muzeja Nacionālā krājuma priekšmetu sarakstā nav norādīta atrašanās vieta.”;

1.14. izteikt 55.punktu šādā redakcijā:

„55.  Ja pēc visu muzeja Nacionālā krājuma kolekciju vai visa muzeja Nacionālā krājuma pārbaudes tiek konstatēts, ka, pārbaudot iespējamās versijas, nav kāda no muzeja priekšmetiem, Kultūras ministrijai nosūta aktu par meklēšanas rezultātā neatrastajiem muzeja priekšmetiem, tajā norādot muzeja Nacionālā krājuma uzskaites dokumentācijā esošo informāciju par muzeja priekšmetu, iespējamos zuduma iemeslus un meklēšanas gaitā veiktos pasākumus.”;

1.15. svītrot 58.punktā vārdus „ķīmisko zīmuli, zīmogkrāsu, tinti, kā arī”;

1.16. svītrot 78.punktu;

1.17. svītrot 83.punktu;

1.18. izteikt 93.punktu šādā redakcijā:

„93.  Ja deponējuma laiks pārsniedz gadu, muzejs ne retāk kā reizi gadā pārbauda deponēto Nacionālā krājuma priekšmetu esību un glabāšanas apstākļus. Ja ilgāk par gadu deponēto muzeja krājuma priekšmetu skaits pārsniedz 15 000 vienību, muzejs piecu gadu laikā nodrošina pilnu deponēto Nacionālā krājuma priekšmetu esības un glabāšanas apstākļu pārbaudi. Izdevumus, kas nepieciešami pārbaudēm Latvijā, sedz deponējuma ņēmējs. Pārbaužu veikšanai ārzemēs muzejs deponējuma līgumā nosaka deponējuma ņēmēja pienākumu rakstiski apliecināt deponēto Nacionālā krājuma priekšmetu esību un saglabātību.”;

1.19. papildināt noteikumus ar jaunu VII.nodaļu šādā redakcijā:

„**VII. Nacionālā muzeju krājuma kopkataloga informācijas sistēma**

94. Nacionālā muzeju krājuma kopkataloga informācijas sistēma (turpmāk šajā nodaļā – sistēma) sastāv no:

94.1. darba vides, kurā iekļauj šo noteikumu pielikumos noteiktos datus ar tiesībām muzejiem un citām personām, kuru īpašumā vai valdījumā ir Nacionālā krājuma priekšmeti, piekļūt saviem datiem to ievadei, labošanai vai dzēšanai (turpmāk – darba vide);

94.2. sistēmas publiski pieejamā portāla tīmekļvietnes [www.nmkk.lv](http://www.nmkk.lv) (turpmāk – publiskā vide) šo noteikumu 1.pielikumā noteikto publiski pieejamo datu publicēšanai un elektronisko pakalpojumu sniegšanai.

95. Sistēmas pārzinis ir Kultūras informācijas sistēmu centrs (turpmāk – Centrs), kas veic šādus pienākumus:

95.1. sistēmas darbību un uzturēšanu;

95.2. sistēmas drošības pārvaldību;

95.3. sistēmas lietotāju pārvaldību;

95.4. sistēmas lietotāju apmācības.

96. Nacionālā krājuma priekšmetu apraksti, kā arī palīgkrājumos un apmaiņas krājumos iekļauto priekšmetu apraksti, kas ievadāmi sistēmā, sastāv no šo noteikumu 1.pielikumā ietvertajiem datiem. Datus, kas šo noteikumu 1.pielikumā atzīmēti kā obligāti, muzeji un citas personas, kuru īpašumā vai valdījumā ir Nacionālā krājuma priekšmeti, ievada sistēmā par visiem sistēmā iekļautajiem priekšmetiem. Datus, kas šo noteikumu 1.pielikumā atzīmēti kā ieteicami, muzeji un citas personas, kuru īpašumā vai valdījumā ir Nacionālā krājuma priekšmeti, ievada sistēmā pēc izvēles.

97. Sistēmā tiek apstrādāti šādi personas dati:

 97.1. priekšmeta autora, darinātāja vai izgatavotāja vārds, uzvārds vai pseidonīms, dzimšanas gads, mēnesis un datums;

 97.2. ar priekšmeta vēsturi saistītas personas vārds un uzvārds;

 97.3. priekšmeta atsavinātāja (dāvinātāja, pārdevēja) vārds, uzvārds, personas kods, deklarētā dzīves vieta, kontaktinformācija;

 97.4. personas, kurai tiek piešķirtas pieejas tiesības darba videi, vārds, uzvārds, darba vieta, amats, e-pasts, tālruņa numurs;

 97.5. publiskās vides lietotāja e-pasts, ja lietotājs izvēlas ievadīt sistēmā savu e-pastu;

 97.6. autentifikācijas rezultātā iegūtie personas dati, kurus sistēma saņem no lietotāja izvēlētā autentifikācijas pakalpojuma sniedzēja;

 97.7. elektroniskā pakalpojuma saņēmēja vārds, uzvārds, personas kods;

 97.8. lietotāja ierīcei (datoram) piešķirtā interneta protokola (IP) adrese.

98. Priekšmeta autora, darinātāja vai izgatavotāja personas datu apstrādes – datu vākšanas, reģistrēšanas, ievadīšanas, glabāšanas, sakārtošanas, labošanas, izmantošanas, nodošanas, pārraidīšanas, izpaušanas un dzēšanas – mērķis ir priekšmeta apraksta izveide un aktualizēšana, informācijas meklēšana pētniecības un sabiedrības izglītošanas vajadzībām, kā arī autora tiesību nodrošināšana. Priekšmeta autora, darinātāja vai izgatavotāja personas dati sistēmā tiek apstrādāti visu laiku, kamēr priekšmets ir iekļauts Nacionālajā krājumā, palīgkrājumā vai apmaiņas krājumā. Pēc priekšmeta izņemšanas no Nacionālā krājuma, palīgkrājuma vai apmaiņas krājuma, priekšmeta autora, darinātāja vai izgatavotāja personas dati sistēmā tiek dzēsti šo noteikumu 106.punktā minētajā termiņā.

99. Ar priekšmeta vēsturi saistītas personas datu apstrādes – datu vākšanas, reģistrēšanas, ievadīšanas, glabāšanas, sakārtošanas, labošanas, izmantošanas, nodošanas, pārraidīšanas un izpaušanas – mērķis ir memoriālās vēsturiskās piederības, vēsturiskā lietotāja un priekšmeta vēstures apraksta izveide pētniecības un sabiedrības izglītošanas vajadzībām. Ar priekšmeta vēsturi saistītas personas dati sistēmā tiek apstrādāti visu laiku, kamēr priekšmets ir iekļauts Nacionālajā krājumā, palīgkrājumā vai apmaiņas krājumā. Pēc priekšmeta izņemšanas no Nacionālā krājuma, palīgkrājuma vai apmaiņas krājuma, ar priekšmeta vēsturi saistītas personas dati sistēmā tiek dzēsti šo noteikumu 106.punktā minētajā termiņā.

100. Priekšmeta atsavinātāja (dāvinātāja, pārdevēja) personas datu apstrādes – datu vākšanas, reģistrēšanas, ievadīšanas, glabāšanas, izmantošanas, nodošanas, pārraidīšanas un izpaušanas – mērķis ir priekšmeta uzskaites nodrošināšana. Priekšmeta atsavinātāja personas dati sistēmā tiek apstrādāti visu laiku, kamēr priekšmets ir iekļauts Nacionālajā krājumā, palīgkrājumā vai apmaiņas krājumā, ja sistēma tiek izmantota priekšmeta uzskaites dokumentēšanai. Pēc priekšmeta izņemšanas no Nacionālā krājuma, palīgkrājuma vai apmaiņas krājuma, priekšmeta atsavinātāja personas dati sistēmā tiek dzēsti šo noteikumu 106.punktā minētajā termiņā.

101. Darba vides lietotāju personas datu apstrādes – datu vākšanas, reģistrēšanas, ievadīšanas, labošanas, glabāšanas, izmantošanas, nodošanas, pārraidīšanas, izpaušanas un bloķēšanas – mērķis ir sistēmas atbilstības nodrošināšana valsts institūciju informācijas un komunikācijas tehnoloģiju minimālajām drošības prasībām. Darba vides lietotāja personas dati sistēmā tiek apstrādāti visu laiku, kamēr personai ir piešķirtas pieejas tiesības darba videi. Anulējot darba vides lietotāja pieejas tiesība, personas dati tiek dzēsti pēc auditācijas pierakstu glabāšanas termiņa beigām.

102. Publiskās vides lietotāja e-pasta adreses apstrādes – vākšanas, glabāšanas un izmantošanas – mērķis ir paroles atjaunošanas iespēju nodrošināšana, elektronisko pakalpojumu saņemšana un saziņa ar lietotāju pakalpojumu izpildes ātrākai un ērtākai nodrošināšanai. Lietotāja e-pasta adrese sistēmā tiek apstrādāta visu laiku, kamēr lietotājs nedzēš savu lietotāja kontu Publiskajā vidē.

103. Autentifikācijas rezultātā iegūto personas datu apstrādes – datu saņemšanas mērķis ir lietotāja piekļuves tiesību nodrošināšana sistēmai, izmantojot lietotāja izvēlēto autentifikācijas pakalpojumu. Autentifikācijas rezultātā iegūtie personas dati tiek dzēsti pēc auditācijas pierakstu glabāšanas termiņam beigām.

104. Elektroniskā pakalpojuma saņēmēja personas datu apstrādes – datu vākšanas, reģistrēšanas un glabāšanas – mērķis ir elektroniskā pakalpojuma nodrošināšana. Elektroniskā pakalpojuma lietotāja personas dati tiek glabāti piecus gadus pēc elektroniskā pakalpojuma saņemšanas. Pēc minētā termiņa beigām elektroniskā pakalpojuma saņēmēja personas dati sistēmā tiek dzēsti.

105. Lietotāja ierīcei (datoram) piešķirtā interneta protokola (IP) adreses apstrādes – datu vākšanas, reģistrēšanas, ievadīšanas, glabāšanas, izmantošanas, nodošanas, pārraidīšanas, izpaušanas, dzēšanas un bloķēšanas – mērķis ir sistēmas atbilstības nodrošināšana valsts institūciju informācijas un komunikācijas tehnoloģiju minimālajām drošības prasībām. Lietotāja ierīcei (datoram) piešķirtā interneta protokola (IP) adreses tiek dzēstas pēc auditācijas pierakstu glabāšanas termiņam beigām.

106. Muzeji un citas personas, kuru īpašumā vai valdījumā ir Nacionālā krājuma priekšmeti, sistēmā ievadītos datus aktualizē (papildina, precizē vai dzēš) mēneša laikā pēc jaunas informācijas saņemšanas dienas.

107. Muzeji un citas personas, kuru īpašumā vai valdījumā ir Nacionālā krājuma priekšmeti, ir pienākums ar Centru noslēgt līgumu par sistēmas lietošanu viena mēneša laikā pēc lēmuma pieņemšanas par muzeja akreditāciju vai privātas kolekcijas vai atsevišķu muzejisku priekšmetu iekļaušanu Nacionālajā krājumā. Pēc līguma noslēgšanas ar Centru, muzejiem un citām personām, kuru īpašumā vai valdījumā ir Nacionālā krājuma priekšmeti, tiek izveidots lietotāja konts darba vidē.

108. Līgumā par sistēmas lietošanu iekļauj:

108.1. Nacionālā krājuma īpašnieka vai valdītāja nosaukumu vai vārdu un uzvārdu;

108.2. darba vides lietošanas noteikumus;

108.3. darba vides pieejas tiesību piešķiršanas, dzēšanas vai apturēšanas kārtību;

108.4. sistēmas darbības traucējumu pieteikumu apstrādes kārtību.

109. Kultūras ministrija informē Centru par jauniem muzejiem un citām personām, kuru īpašumā vai valdījumā ir Nacionālā krājuma priekšmeti, piecu dienu laikā pēc lēmuma pieņemšanas par muzeja akreditāciju vai privātas kolekcijas vai atsevišķu muzejisku priekšmetu iekļaušanu Nacionālajā krājumā.

110. Muzeju, kuru īpašumā vai valdījumā ir Nacionālā krājuma priekšmeti, likvidācijas vai reorganizācijas gadījumā, Kultūras ministrija viena mēneša laikā informē Centru par nepieciešamām izmaiņām sistēmā.

111. Datus par Nacionālā krājuma priekšmetiem sistēmā ievada ne vēlāk kā mēnesi pēc priekšmetu iekļaušanas Nacionālajā krājumā. Ja tiek saņemta liela apjoma Nacionālā krājuma priekšmetu grupa (vismaz 100 vienības), datus ievada sistēmā gada laikā pēc priekšmetu iekļaušanas Nacionālajā krājumā. Ja jauniegūto Nacionālā krājuma priekšmetu grupas apjoms, pārsniedz 1000 vienību, bet ir mazāks par 5000 vienībām, datus ievada sistēmā triju gadu laikā pēc priekšmetu iekļaušanas Nacionālā krājumā. Ja jauniegūto Nacionālā krājuma priekšmetu grupas apjoms pārsniedz 5000 vienību, bet ir mazāks par 10 000 vienībām, datus ievada sistēmā piecu gadu laikā pēc priekšmetu iekļaušanas Nacionālajā krājumā.

112. Nacionālā krājuma priekšmeta izņemšanas no Nacionālā krājuma gadījumā, muzejiem un citām personām, kuru īpašumā vai valdījumā ir Nacionālā krājuma priekšmeti, ir pienākums aktualizēt datus sistēmā mēneša laikā pēc Kultūras ministrijas lēmuma par Nacionālā krājuma priekšmeta izņemšanas no Nacionālā krājuma

113. Centrs sistēmas publiski pieejamos datus publicē Latvijas Atvērto datu portāla tīmekļvietnē <https://data.gov.lv> atvērto datu veidā. Sistēmas publiski pieejamie dati Latvijas Atvērto datu portālā tiek atjaunināti ne retāk kā reizi pusgadā.

114. Pieejas tiesības darba videi tiek piešķirtas muzeja vai citas personas, kuru īpašumā vai valdījumā ir Nacionālā krājuma priekšmeti, pilnvarotām personām pēc šo noteikumu 107.punktā minētā līguma noslēgšanas ar Centru. Pēc līguma noslēgšanas pilnvarotai personai tiek piešķirtas administratora tiesības ar iespēju veidot jaunus darba vides lietotājus savas institūcijas ietvaros vai privātpersonas uzdevuma ietvaros.

115. Pieejas tiesības publiskajai videi tiek piešķirtas tiešsaistes režīmā reģistrētiem un nereģistrētiem lietotājiem. Jebkura fiziska persona ir tiesīga kļūt par publiskās vides reģistrētu lietotāju, izveidojot savu lietotāja kontu.

116. Sistēmas lietotājiem ir tiesības izmantot sistēmu atbilstoši sistēmas funkcionalitātei un pieejas tiesību apjomam. Reģistrētiem lietotājiem ir tiesības izmantot sistēmas paplašinātu publiskās vides funkcionalitāti un saņemt elektroniskos pakalpojumus.

117. Sistēmas lietotāji atbild par tiem piešķirto autentifikācijas datu drošību, nozaudēšanu, nedrošu glabāšanu, nesankcionētu izmantošanu, izpaušanu, kā arī par visām sekām, kas var rasties sakarā ar autentifikācijas datu nesankcionētu izmantošanu.”;

1.20. izteikt 1.pielikumu šādā redakcijā (1.pielikums);

1.21. papildināt noteikumus ar VIII.nodaļu šādā redakcijā:

**„VIII. Noslēguma jautājumi**

118. Muzejiem un citām personām, kuru īpašumā vai valdījumā ir Nacionālā krājuma priekšmeti, kuriem Centrs līdz šo noteikumu spēkā stāšanās dienai ir piešķīris pieejas tiesības darba videi, ir pienākums sešu mēnešu laikā pēc šo noteikumu spēkā stāšanās dienas ar Centru noslēgt līgumu par sistēmas lietošanu.

119. Priekšmeta apraksta obligātos datus par Nacionālā krājuma priekšmetiem, kuri bija muzeja īpašumā vai valdījumā līdz šo noteikumu spēkā stāšanās dienai, sistēmā ievada saskaņā ar muzeja izstrādātu digitalizācijas plānu, bet ne mazāk kā par 50% no ikgadējās esības pārbaudēs apzinātajiem muzeja priekšmetiem.”

2. Noteikumi stājas spēkā 2018.gada 1.janvārī.”;

Ministru prezidents M.Kučinskis

Kultūras ministre D.Melbārde

Vīza: Valsts sekretārs S.Voldiņš

Garjāns 67330301

Janis.Garjans@km.gov.lv